Komission päätös,
tehty 5 päivänä syyskuuta 2003,
markkinointivuoden 2002/2003 lopullisten määrärahojen vahvistamisesta jäsenvaltioittain tietyille hehtaarimäärille neuvoston asetuksen (EY) N:o 1493/1999 mukaisen viiniviljelmien rakenneuudistuksen ja uusiin lajikkeisiin siirtymisen toteuttamiseksi
(tiedoksiannettu numerolla K(2003) 3147)
(2003/638/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 14 artiklan,
sekä katsoo seuraavaa:
(1) Viiniviljelmien rakenneuudistusta ja uusiin lajikkeisiin siirtymistä, erityisesti tuotantokykyä, koskevat säännöt vahvistetaan asetuksessa (EY) N:o 1493/1999 ja viinin yhteisestä markkinajärjestelystä annetun neuvoston asetuksen (EY) N:o 1493/1999 soveltamista koskevista yksityiskohtaisista säännöistä erityisesti tuotantokyvyn osalta annetussa komission asetuksessa (EY) N:o 1227/2000(3), sellaisena kuin se on viimeksi muutettuna asetuksella (EY) N:o 1203/2003(4).
(2) Asetuksessa (EY) N:o 1227/2000 vahvistetuissa rakenneuudistusta ja uusiin lajikkeisiin siirtymistä koskevan järjestelmän rahoitussuunnitelmien ja rahoitukseen osallistumisen yksityiskohtaisissa säännöissä säädetään, että viittaukset johonkin varainhoitovuoteen ovat viittauksia jäsenvaltioiden tosiasiallisesti 16 päivän lokakuuta ja seuraavan vuoden 15 päivän lokakuuta välisenä aikana suorittamiin maksuihin.
(3) Asetuksen (EY) N:o 1493/1999 14 artiklan 1 kohdan mukaan komissio jakaa jäsenvaltiolle vuosittain alustavat määrärahat objektiivisin perustein, joissa otetaan huomioon erityistilanteet ja -tarpeet sekä järjestelmän tavoitteen saavuttamiseksi tarvittavat ponnistelut.
(4) Komissio on vahvistanut markkinointivuoden 2002/2003 alustavat määrärahat päätöksellä 2002/666/EY(5).
(5) Asetuksen (EY) N:o 1493/1999 14 artiklan 2 kohdan mukaan alustavia määrärahoja mukautetaan todellisten menojen ja jäsenvaltioiden toimittamien tarkistettujen menoarvioiden perusteella ottaen huomioon järjestelmän tavoite ja käytettävissä olevat varat.
(6) Asetuksen (EY) N:o 1227/2000 17 artiklan 1 ja 3 kohdan mukaan jäsenvaltioiden toteutuneet ja maksetut menot rajoitetaan päätöksessä 2002/666/EY ilmoitettuun määrärahojen määrään. Tätä rajoitusta sovelletaan tänä varainhoitovuonna Espanjaan, Ranskaan, Italiaan, Itävaltaan ja Portugaliin.
(7) Asetuksen (EY) N:o 1227/2000 16 artiklan 1 kohdan c alakohdan mukaan jäsenvaltiot voivat esittää uuden hakemuksen kuluvan varainhoitovuoden osalta. Mainitun asetuksen 17 artiklan 3 kohdan mukaan hakemus hyväksytään alustavat määrärahat käyttäneiden jäsenvaltioiden osalta suhteessa niiden hakemuksiin käyttämällä saatavilla olevia määrärahoja sen jälkeen, kun siitä on vähennetty kaikkien jäsenvaltioiden mainitun asetuksen 16 artiklan 1 kohdan a ja b alakohdan mukaisesti ilmoittamien ja tarvittaessa 17 artiklan 1 ja 3 kohdan mukaisesti korjattujen määrien summa jäsenvaltioille myönnetystä kokonaismäärästä. Tänä varainhoitovuonna tämä säännös koskee Espanjaa, Ranskaa, Italiaa, Itävaltaa ja Portugalia.
(8) Tänä varainhoitovuonna 17 artiklan 1 ja 2 kohdan säännökset koskevat Luxemburgia.
(9) Tänä varainhoitovuonna 17 artiklan 4 kohdan säännökset eivät koske mitään jäsenvaltiota.
(10) Komissio sai Espanjalta lisätietoja hehtaarimäärästä, joka myönnettiin sille päätöksellä 2002/666/EY. Kyseiselle jäsenvaltiolle myönnettyä pinta-alaa olisi näiden tietojen perusteella korjattava,
ON TEHNYT TÄMÄN PÄÄTÖKSEN:
1 artikla
Markkinointivuoden 2002/2003 lopulliset määrärahat jäsenvaltioittain tietyille hehtaarimäärille neuvoston asetuksen (EY) N:o 1493/1999 mukaisen viiniviljelmien rakenneuudistuksen ja uusiin lajikkeisiin siirtymisen toteuttamiseksi varainhoitovuonna 2003 vahvistetaan tämän päätöksen liitteessä.
2 artikla
Tämä päätös on osoitettu kaikille jäsenvaltioille.
Tehty Brysselissä 5 päivänä syyskuuta 2003.